Kalender 19 Januarie - Kuns En Vermaak - Republikein
Tuesday, August 21st, 01:41:15
Kalender 19 Januarie
19 January 2018 | Kuns en vermaak
» David Amukoto en vriende het saamgespan om United In Art by die Woermannhaus-galery aan te bied. David is die bekende Namibiese kunstenaar wat ‘n graad in visuele kunste aan die John Maufangejo-kunssentrum voltooi het. United In Art open vandag op Swakopmund en duur voort tot 10 Februarie. Vir meer inligting, besoek www.whatsonnamibia.com.
» Droom jy daarvan om eendag op die Mej. Heelal-verhoog te staan? Hier is jou kans! Pageantry News Namibia bied môre tot Sondag ‘n werkwinkel vir meisies teen N$850 per persoon aan. Dit sluit handboeke en ligte verversings in. Indien jy belangstel om deel te raak van hierdie wonderlike geleentheid om jou loopboon op die planke af te skop, besoek Pageantry News Namibia se Facebook-blad of www.wherevent.com.
» ’n Fotografie-uitstalling vier die transformatiewe werk van Cardiff-universiteit in Namibië. Die fokus val op baanbrekerwerk om gesondheid te verbeter en om armoede in Namibië te verminder. Die Phoenix-projek, ’n vennootskap tussen Cardif-universiteit in Wallis en die Universiteit van Namibië (Unam), het ’n beduidende impak op die land sedert sy bekendstelling in 2014 gehad. Die uitstalling is tans by die Nasionale Kunsgalery van Namibië te sien en sal tot 18 Februarie duur.
» Imagine Games bied vanaand Quiz Night by die Imagine-kafee aan van 17:00 tot 22:00. Toets jou en jou vriende se algemene kennis en kyk of jou span die prys huis toe sal neem. Daar is algemene kennis- en dan ‘n paar nie-so-algemene kennis-vrae. Maak seker jy daag voor 19:00 op. Vir besprekings, skakel, SMS of WhatsApp +264811469276.
» Die FNCC bied met trots hul eerste fotografieuitstalling vir vanjaar aan. Namibia by Namibian photographers bestaan uit die twee werke van 15 Namibiese fotograwe. Onder meer word landskappe, diere, leefstyl- en allerlei fotografie in hierdie uitstalling ten toon gestel. Vir meer inligting, besoek die FNCC se Facebook-blad of www.wherevent.com. Toegang is gratis. Die uitstalling duur van 08:00 tot 17:00 tot 16 Februarie.
» Die Nasionale Kunsgalery van Namibië bied met trots die Textiles and Textures-uitstalling aan. Die uitstalling bestaan uit ‘n versameling kunswerke van die Namibia Arts Association en die Nasionale Kunsgalery se permanente uitstallings. Die uitgesoekte stukke is van belang ten opsigte van hul gebruik van tekstiel of tekstuur. Ander kunstenaars se stukke sal ook vertoon word. Die uitstalling begin om 18:00 en duur tot 5 Mei 2018.
» Die FNCC-teater bied vandag om 18:00 die fliek Tamara aan. Dit is ’n komedie wat deur Alexandre Castagnetti geregisseer is. Tamara is ‘n 15-jarige tiener wat probleme met haar liggaamsbou ervaar. Tamara besluit dan om sake in haar eie hande te neem. Sy en haar beste vriendin het ‘n weddenskap aangegaan: Tamara moet met die eerste seun wat by die deur instap, uitgaan. Maar Diego, die mooiste en gewildste seun, is gekies. Sal Tamara daarin slaag om die weddenskap te wen? Toegang is N$40.
» Dit is weer tyd vir Unam se jaarlikse visuele kuns-uitstalling. Hierdie uitstalling bestaan uit die werk van derdejaar- en vierdejaardiplomastudente wat kursusse in bemarking, keramiek, mode, museumstudies en tekstiel doen. Dit is ‘n geleentheid vir kunsliefhebbers om die werk van Namibië se jong talent te besigtig. Dié meesterstukke kan tot 3 Februarie by die Nasionale Kunsgalery bewonder word.
» Future Females Nambia bied ‘n seminaar oor die belangrikheid van sosiale media en selfbemarking vir vroue in Namibië by die Stellenbosch Tasting Room aan. Hierdie interaktiewe sessie het ten doel om vroue te leer hoe om sosiale media ten volle te benut. Toegang is N$30 en sluit ’n glas wyn en ‘n sny pizza in. Besoek www.today.com.na vir meer inligting.